KIRJALLINEN KYSYMYS E-3302/02 esittäjä(t): Francesco Fiori (PPE-DE) komissiolle. Biologista terrorismia koskeva säädös.



Virallinen lehti nro 011 E , 15/01/2004 s. 0046 - 0046



KIRJALLINEN KYSYMYS E-3302/02 esittäjä(t): Francesco Fiori (PPE-DE) komissiolle (21. marraskuuta 2002) Aihe: Biologista terrorismia koskeva säädös Biologista terrorismia koskevassa säädöksessä (Bioterrorism Act) vahvistetulla monimutkaisella menettelyllä voidaan jäljittää jonkin elintarvikkeen tie valmistushetkestä myyntiin Yhdysvaltojen markkinoilla, ja sillä pyritään rajoittamaan elintarvikeketjun kautta tehtyjen terroritekojen mahdollisia vaikutuksia kansanterveyteen. On varsin ymmärrettävää, että Yhdysvallat on turvautunut tällaiseen menettelyyn. Kyseisellä säädöksellä saattaa kuitenkin olla vaikutusta kansainväliseen kauppaan ja mahdollisiin esteisiin, jotka saattavat haitata kaupallisia suhteita Yhdysvaltojen kanssa, ja Yhdysvallat on yksi tärkeimmistä markkina-alueista, jonne me myymme laadukkaita elintarvikkeitamme (makaronia, oliiviöljyä, juustoja). Edellä mainitusta säädöksestä on haittaa Italian elintarviketeollisuudelle, ja se voi vahingoittaa erityisesti pieniä ja keskisuuria yrityksiä. Miten komissio aikoo estää keinotekoisten kaupankäynnin esteiden luomisen sekä sen, että vientiyrityksille koituu kohtuuttomia hankaluuksia? Pascal Lamyn komission puolesta antama vastaus (19. joulukuuta 2002) Komissio on tietoinen 12. kesäkuuta 2002 allekirjoitetussa Yhdysvaltain biologista terrorismia koskevassa säädöksessä (BTA) säädetystä menettelystä. Tämä säädös on osa Yhdysvaltain hallituksen yleisiä toimia, joilla pyritään asianmukaisesti torjumaan elintarvikeketjun kautta tai muuta kautta tehtyjä terroritekoja. Kaikissa näissä kysymyksissä, muun muassa biologisen terrorismin torjunnassa, komissio on omaksunut yhdenmukaisen lähestymistavan Yhdysvaltain hallituksen kanssa. Tämä lähestymistapa perustuu tarpeeseen saavuttaa asianmukainen turvallisuustaso tavalla, joka rajoittaa vähiten kauppaa. Tämä näkemys on yhdenmukainen Maailman kauppajärjestön (WTO) sopimuksen hengen kanssa ja Dohan kehitysohjelman kaupankäynnin helpottamista koskevien tavoitteiden kanssa. Kun otetaan huomioon, että BTA-säädöksessä säädetyt toimenpiteet voivat mahdollisesti estää kaupankäyntiä (elintarvikelaitosten rekisteröinti, rekisterien laatiminen ja ylläpito, tuontia koskevat ennakkoilmoitukset, vangitseminen ilman oikeudenkäyntiä), komissio ja jäsenvaltiot toimittivat 30. elokuuta 2002 alustavat huomautukset kirjallisesti Yhdysvaltain lääke- ja elintarvikevirastolle (American Food and Drug Administration, FDA) ilmaistakseen huolensa tämän säädöksen sisällöstä ja menettelystä ja korostaakseen, että jotkin ehdotetuista varotoimenpiteistä vaikuttavat merkittävästi kaupankäyntiin ilman, että niillä välttämättä saavutetaan haluttuja tuloksia. Lisäksi BTA-säädöksessä säädetään täytäntöönpanotoimista, jotka on otettava käyttöön 12. joulukuuta 2003 mennessä. FDA laatii parhaillaan määräysehdotuksia, jotka on määrä julkaista vuoden 2002 loppuun mennessä. Komissio käyttää tuolloin täysimääräisesti hyväkseen sekä Yhdysvaltain muodollista lainsäädäntömenettelyä että WTO:n SPS-menettelyä tuodakseen näkemyksenä esille FDA:n ehdotusten yksityiskohdista.